જ્યાં અસુવિધાઓનો કોઈ પાર નથી એવા કરલા ગામના લોકોની પીડા વધારતી એક સમસ્યા છે ગામમાં ફોન નેટવર્ક મળતંુ નથી. માત્ર મોબાઇલ જ નહીં, લેન્ડલાઇન ફોનનું નેટવર્ક પણ મળતું નથી. આજે શહેર હોય કે ગામડું, કોઈને મોબાઇલ કે ઇન્ટરનેટ વિના ચાલતું નથી. એમાં પણ યુવાનોની આંગળીઓ તો સતત મોબાઇલ સ્ક્રીન પર જ ફરતી હોય છે ત્યારે મોબાઇલ મૂંગા થઈ જાય તો કેવી હાલત થઈ જાય તે સમજી શકાય તેમ છે. આશરે રપ૦૦ હજારની વસતી ધરાવતા કરલા ગામની જ્યારે અમે મુલાકાત લીધી તો યુવાનોથી માંડી વડીલો સૌ કોઈ એક જ ફરિયાદ કરતા હતા કે અમારા મોબાઇલ માત્ર શૉ-પીસ બની ગયા છે. આજે કોઈની સાથે વાત કરવી હોય અરે ૧૦૮ને બોલાવવી હોય તો પણ નેટવર્ક મેળવવા બે-ત્રણ કિ.મી. દૂર જવું પડે છે ત્યારે માંડ થોડી વાત થાય છે. ગામમાં ર હજારથી વધુ તો મોબાઇલ હશે. મોટા ભાગના લોકો પાસે બબ્બે મોબાઇલ છે. જુદાં-જુદાં સિમ કાર્ડ રાખે છે, ક્યાંક એકાદ કાર્ડમાં ક્યારેક નેટવર્ક આવી જાય. ગામ લોકો મુસીબતને મજાકભરી રીતે વર્ણવતા કહે છે, ‘અમે ગામના કોઈ વ્યક્તિને ફોન કરીએ અને ન લાગે એટલે સમજી જવાનું કે તે ગામની હદમાં આવી ગયો છે!’